## L’IVAM recrea la festa després de l’estrena d’‘El rinoceronte’ de Ionesco i la seua influència en Juana Francés

*** Mónica Pérez, Pau Pons, Kika Garcelán i el DJ GoGorostiza protagonitzen esta recreació sobre l’impacte que va tindre l’estrena d’*El rinoceronte* de Ionesco en Juana Francés
* Al llarg del cap de setmana el museu programa visites per a tots els públics i activitats familiars**

L’Institut València d’Art Modern (IVAM) presenta el dissabte, 22 de febrer, ‘Juana i els rinoceronts. Tertúlia de bar’, una *performance* en la qual es recrea l’impacte que va tindre l’estrena el 13 de gener de 1961 de l’obra *El rinoceronte* de Ionesco sobre l’artista Juana Francés.

Este espectacle trasllada l’espectador a la tertúlia celebrada en el bar del Teatre María Guerrero de Madrid després de l’estrena, un esdeveniment que va aconseguir 17 alçades de teló entre aplaudiments i recriminacions des del públic del galliner fins al de la platea.

Mónica Pérez, Pau Pons i Kika Garcelán, acompanyades per DJ GoGorostiza protagonitzen esta recreació en la qual es presentaran algunes de les figures teatrals coetànies a l’artista i s’analitzarà el gran èxit d’esta peça, considerada com una de les obres mestres del teatre de l’absurd; una obra teatral que Juana Francés admirava fins al punt de conservar entre els seus documents el programa de mà d’aquella estrena.

Prèvia a l’actuació, l’IVAM proposa una visita comentada a l’exposició ‘Juana Francés’ de la mà de la comissària de la mostra i conservadora de l’IVAM, María Jesús Folch. En el recorregut per la mostra, que acull més de 100 obres, s’analitzaran els diferents aspectes de la trajectòria d’una de les artistes espanyoles d’avantguarda més importants del segle XX.

**Visites especials**

En la setmana del seu 36 aniversari, el dissabte 22 tindrà lloc en l’IVAM l’activitat ‘Una visiteta a Simone Fattal’. Es tracta d’un recorregut per la mostra dedicada a l’artista guardonada amb el Premi Julio González 2024, dirigida a persones adultes que estan criant i volen continuar gaudint de propostes d’oci cultural sense renunciar a estar amb els seus bebés. L’activitat està dissenyada per a realitzar còmodament la lactància, l’alimentació, i posa el focus en les pauses, els racons de descans, les llums, els sons i la veu.

**Un passeig sorollós per Julio González**

El diumenge 23 de febrer el públic assistent al museu podrà gaudir de la doble sessió d’‘Un passeig sorollós per Julio González’. El col·lectiu infantil Bandarres, en col·laboració amb el grup sonor Cuneta, oferirà una visita molt especial a través del so en l’exposició ‘Ser artista. Julio González’.

Bandarres és un col·lectiu resident en l’IVAM per a xiquets de 6 a 10 anys, que trenca la concepció clàssica d’activitat extraescolar en el museu, i que setmanalment ha fet de l’IVAM el seu centre d’operacions des del qual crear i reivindicar-se davant d’un món fet a la mesura de les persones adultes. Este col·lectiu infantil seran els autors, mediadors i amfitrions d’esta acció.

A més de les mostres citades ‘Julio González. Ser Artista’, ‘Juana Francés’ i ‘Simone Fattal. Suspensió de la incredulitat’ que acull l’IVAM, el públic que visite el museu tindrà l’oportunitat de conéixer la mostra recentment inaugurada en la galeria 3, ‘Manolo Gil. Àlbum’, així com el projecte ‘Retrats (o si jo fora). Societat Doctor Alonso’, fet en diàleg amb la mostra ‘Pinazo: identitats’. L’oferta de l’IVAM es completa amb l’exposició dedicada al fotògraf Gabriel Cualladó.

Fecha: 21/02/2025